  Майя Бывальцева Удмуртиын «Ас киын лэсьтэм кузьым» ӟечлэсьтон ужрад кутскиз. Со улсын пиналъёс Выль арлы 1 сюрс 400 кузьымъёс но открыткаос дасязы, ивортэ улосвыл тӧролэн но кивалтэтлэн пресс-службазы. Ужрадэ элькунысь нылпи юртъёсысь, быдэ вуымтэос понна реабилитаци центръёсысь, ляб визьем пиналъёс понна интернатъёсысь, ляб тазалыко пиналъёс понна школа-интернатъёсысь нылъёс но пиос пыриськизы. Выль ар азьын соосын лэсьтэм кузьымъёсты ужрадлэн юрттӥсьёсызлы, федерал но улосвыл министерствоослэн, промышленной предприятиослэн кивалтӥсьёссылы, мер ужасьёслы сётозы. Мерлыко юртъёсын улӥсь пиналъёсын лэсьтэм кузьымъёс 12 фото Котькудаз Выль ар кузьым бордын гожтэмын луоз кытын но кин сое лэсьтӥз, соин ик радъясьёс оско, нылпи юртын улӥсьёслы но кузьымъёс вуозы шуыса. Соосты Москваысь но Ижкарысь возьмало. Озьы ик элькун кивалтӥсьёслэсь кузьымъёс луозы. Милям ужпуммы – мерлыко юртъёслы юрттонэз йӧскалык сямлы пӧрмытон, Удмуртиысь нылпи юртъёсын будӥсь пиналъёслы творчествоя быгатонлыкъёссэс усьтыны ватсаса луонлык сётон но Выль ар праздникез ӟечгес карон Евгений Сундукова, ӵектослэн координаторезСолэн кылъёсызъя, пиналъёслы пумитазы вазиськон туж кулэ. Кылем арын Канифольныйысь нылпи юртысь нылашлы одӥгез федерал министр кузьым ыстӥз. Пинал кибашлыослы Россилэн Кун Думаысьтыз, Удмуртилэн Кун Кенешысьтыз депутатъёс, Россиысь но Удмуртиысь тодмо адямиос кузьымъёс сётӥзы. Евгения Сундуковалэн верамезъя, кузьымъёс таяз шутэтскон нуналъёсы ни кузёоссы доры кошкозы. Ватсалом, «Ас киын лэсьтэм кузьым» ӟечлэсьтон ужрад Удмуртиын 2017-тӥ арысен быдэсъяське, кичӧлтӥсез улосвыл тӧро луиз. Озьы улосвыл кивалтӥсьёс огшоры Выль ар синпельёсты пиналъёсын лэсьтэм шудонъёсын но открыткаосын воштыны малпазы.  Тодэ вайытом, Ижкарын Элькун нылпи эмъюртын Выль ар кызэз чеберъян понна шудонъёс кылдытонъя ӟечлэсьтон ужрад ялӥзы. Тегъёс: Мерлык Ижкар Удмуртия Выльар  